
Katonai szállítórepülőgépek elektronikus repülőgépvezetési műszerrendszerei

Kulcsszavak: AVIONIKA
A dolgozatban leírtam a repülőgép-műszerek kialakulását a múlt század elejétől egészen napjainkig pilótaszemmel nézve, illetve műszaki szempontból. Ezt követően a korszerű elektronikus repülőgépvezetési műszerrendszereket és az azokat magukba foglaló avionikai rendszereket osztályoztam, csoportosítottam, nem mellőzve a műszerek hagyományos csoportosítását is. A csoportosítások közül egyet kiválasztva megalapoztam a témakör felosztását, amely az EFIS, ECAM, EICAS, FMS, HUD és ISIS műszerrendszerekből áll. A dolgozatban igyekeztem arra törekedni, hogy elsősorban katonai típusokat hozzak fel példaként egyes felhasználási vagy kijelző módokra. A példák között az A320-as típuscsalád nagy szerepet kapott, hiszen a Magyar Honvédség A319-es katonai szállítórepülőgépe ebbe a családba tartozik. A téma pontos definícióját, tartalmát megcélozva és szem előtt tartva összefoglalóan ismertettem a polgári és katonai szállítórepülőgépek vezetésében közvetlen szerepet betöltő műszerrendszereket. Fontosnak tartottam, hogy a téma ne essen ki az „elektronikus” szó környezetéből, vagyis szándékomban állt leginkább az elektronikus kijelzőkkel rendelkező műszereket, rendszereket bemutatni.Gondolatmenetemet meg szerettem volna „koronázni” valós példákkal is. Úgy gondolom, erre a legjobb lehetőség a Magyar Honvédség légierejében szolgáló katonai szállítórepülőgépek elektronikus műszereinek összegzése, hiszen Magyarországhoz, a magyar emberek támogatásához és a magyar katonai repüléshez ezek a repülőgépek állnak a legközelebb nagygépes szempontból.
Összefoglalóan dolgozatomban bemutattam a nagygépes katonai repülésben alkalmazott, a repülőgép vezetésében közvetlen szerepet betöltő elektronikus műszerrendszerek működését, felépítését, avionikai hátterét a légijármű összetett rendszerében, illetve alkalmazási módjait.



